Renosterkalfie herstel ná aanvalNtobmi kort na haar aanval. Foto: Facebook Ntombi, ŉ renosterkalfie wat erg beseer is nadat stropers haar aangeval en haar ma vir haar horing doodgemaak het, sterk goed aan. Die Trust vir Bedreigde Natuurlewe (EWT) het Vrydag in ŉ verklaring gesê die twee maande oue kalfie herstel bo verwagting goed. “Die kalfie is op 8 Januarie in ŉ baie swak toestand gevind. Sy wou na haar ma toe gaan terwyl stropers besig was om haar ma se horing te verwyder, toe die stropers haar met ŉ panga of byl aangeval het. Hulle het haar in haar gesig gesny in ŉ poging om haar te verjaag,” het die EWT gesê. Die kalfie het die aanval oorleef, maar moes behandel word vir 18 diep snywonde op haar gesig. Een snywond het deur haar skedel penetreer. Ntombi word by ŉ plek van veiligheid gerehabiliteer en aangehou. “Sy word soms nog paniekerig, maar is die meeste van die tyd tevrede. Haar herstel is ŉ simbool van hoop teen renosterstropery en ons glo ons kan nog die gety teen dié euwel draai,” het Karen Trendler, ŉ spesialis wat Ntombi behandel, gesê.